Foto gee terugflits na verlede | Netwerk24
Foto gee terugflits na verlede
Deur Dawid Yzelle 24 Junie 2020 06:04
Dié foto dateer uit 1951 en wys die leerlinge van die Helena's Home-plaasskool by Meets buite Bethlehem, met hul onderwyser, ene Harry Filmalter, wat agter staan. Oswald de Villiers van Bethlehem het die skooltjie herken uit 'n foto deur Hendrik Knobel wat onlangs in Vrystaat Nuus/News verskyn het. Foto: Verskaf
'n Leser van Vrystaat Nuus/News was verras om in die uitgawe van 3 Junie 'n bekende prentjie op bl. 4 van dié koerant te sien.
Oswald de Villiers van die Residentia-aftreeoord in Bethlehem het in 'n brief aan Vrystaat Nuus/News die toneel in dié foto herken as die grondpad tussen die Meets-stasie en die pad na die Valsrivier-stasie, by die plaas Helena's Home.
"Die plaas het van 1948 tot 1981 aan my ouers, Chris en Audrey de Villiers, behoort. My pa het daar 'n vrugteboomkwekery, Riemland-kwekery, bedryf," skryf De Villiers in 'n brief aan Vrystaat Nuus/News.
"Die geboutjie aan die regterkant op die foto was die Helena's Home-plaasskool. Die onderwyser was Harry Filmalter, en die skool het vir gr. 1- tot gr. 8-leerlinge (sub A tot st. 6) voorsiening gemaak – almal in dieselfde klaskamer.
"In 1951 was daar net twee leerlinge in gr. 1 – ekself en Johan Kriek. Altesaam was ons 12 leerlinge. Aan die einde van 1951 moes die skool sluit weens te min leerlinge.
"Van die leerlinge wat ek kan onthou, is my susters, Erica en Nanette, Tommie en Annetjie van Huyssteen, Kitty en Nonnie van Graan, Rina Kriek, en drie Diedericks-kinders: Rood, Piet en Annetjie."
Volgens De Villiers is die gedeelte van die plaas waarop die skoolgebou is, kort voor sy dood 'n paar jaar gelede deur Tommie van Huyssteen gekoop.